Forslag til Rådets forordning (EF) om ændring af forordning (EØF) nr. 571/88 om tilrettelæggelse af en række fællesskabsundersøgelser af landbrugsbedrifternes struktur (96/C 293/07) KOM(96) 371 endelig udg. - 96/0208(CNS)

(Forelagt af Kommissionen den 26. juli 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

I henhold til Rådets forordning (EØF) nr. 571/88, af 29. Februar 1988 om tilrettelæggelse af en række fællesskabsundersøgelser af landbrugsbedrifternes struktur mellem 1988 og 1997 (1), senest ændret ved Kommissionens beslutning 96/170/EF (2) skal der i perioden 1988 til 1997 foretages fire fællesskabsundersøgelser af landbrugsbedrifternes struktur; dette undersøgelsesprogram ligger i forlængelse af en række fællesskabsundersøgelser af landbrugsstrukturen, hvoraf den første blev gennemført i 1966/67; desuden skal der i henhold til ovennævnte forordning etableres EUROFARM-databanken til lagring, behandling og formidling af undersøgelsesresultaterne;

udviklingstendenserne for landbrugsbedrifternes struktur udgør et vigtigt beslutningsgrundlag for fastlæggelsen af den fælles landbrugspolitik; undersøgelserne af landbrugsbedrifternes struktur bør derfor fortsættes også efter 1997;

erfaringerne med de hidtidige fællesskabsundersøgelser af landbrugsbedrifternes struktur har vist, at undersøgelsesprogrammet og metodologien for Fællesskabets strukturundersøgelser så vidt muligt bør bibeholdes uændret og med henblik på kommende undersøgelser kun tilpasses i det omfang, det er nødvendigt for at tage hensyn til nye udviklinger i landbruget, specielt landbrugstekniske ændringer, og/eller ændringer i EU's fælles landbrugspolitik og til nye informationsbehov fra EU og medlemslandene;

forordning (EØF) nr. 571/88 har vist sig at være i fuld overensstemmelse med ovennævnte målsætning; gyldigheden af denne forordning bør derfor forlænges med ti år, gældende for perioden 1998-2007;

som led i reformen af den fælles landbrugspolitik og også inden for regionalpolitik er der i stigende grad behov for strukturstatistikker, som er meget detaljerede på regionalt plan; det er derfor nødvendigt at tilrettelægge og gennemføre basisundersøgelsen i 1999/2000 således, at man kan stille aggregerede undersøgelsesresultater på et niveau lavere end undersøgelsesdistrikter til rådighed; undersøgelsesomkostningere vil som konsekvens blive højere, og det vil derfor være nødvendigt at forøge fællesskabsbidraget til dækning af omkostningerne ved basisundersøgelsen i 1999/2000;

gennemførelsen af undersøgelserne af landbrugsbedrifternes struktur medfører for medlemsstaterne og for Fællesskabet, at der gennem flere år må afsættes betydelige budgetmidler, hvoraf en stor del skal anvendes til opfyldelse af Fællesskabsinstitutionernes informationsbehov; der bør derfor fortsat på Fællesskabets budget afsættes de nødvendige midler til et fællesskabsbidrag til undersøgelsesomkostningerne og til behandlingen og formidlingen af undersøgelsesresultaterne gennem EUROFARM-systemet;

til gennemførelse af denne forordning og specielt dens EUROFARM projekt, skal de individuelle data, der sendes til De Europæiske Fællesskabers Statistiske Kontor, behandles i overensstemmelse med Rådets forordning (Euratom, EØF) nr. 1588/90 af 11. juni 1990 om overførsel af data omfattet af reglerne om statistisk fortrolighed til De Europæiske Fællesskabers Statistiske Kontor (3);

af hensyn til en effektiv gennemførelse af ovennævnte undersøgelser bør der fortsat være et snævert tillidsfuldt samarbejde mellem medlemsstaterne og Kommissionen, især inden for Den Stående Landbrugsstatistiske Komité, som er nedsat ved afgørelse 72/279/EØF (4) -

UDSTEDT FØLGENDE FORORDNING:

Artikel 1

Forordning (EØF) nr. 571/88 af 29. februar 1988 ændres således:

1. I titlen på forordning nr. 571/88 udgår ordene »i perioden 1988 til 1997«.

2. Betragtningerne ændres som følger:

a) I femte betragtning udgår ordene »i perioden 1993 til 1997«.

b) Niende betragtning affattes således:

»der bør ved fastlæggelsen af reglerne for Fællesskabs tællingerne i 1989/90 og 1999/2000 så vidt muligt tages hensyn til henstillingen fra De Forenede Nationers Levnedsmiddel- og Landbrugsorganisation (FAO) om at gennemføre verdensomspændende landbrugstællinger omkring 1990 og omkring 2000.«

3. I artikel 1 ændres udtrykket »1988 til 1997« til »1988 til 2007«.

4. Artikel 2 affattes således:

»I overensstemmelse med FAO's henstilling om verdensomspændende landbrugstællinger gennemfører medlemsstaterne henholdsvis mellem den 1. december 1988 og den 1. marts 1991 og mellem den 1. december 1998 og den 1. marts 2001 basisundersøgelser i én eller flere etaper i form af en totaltælling (udtømmende undersøgelse) af alle landbrugsbedrifter. Disse undersøgelser skal vedrøre det driftsår, som modsvarer høsten i henholdsvis 1989 eller 1990 og i 1999 eller 2000.«

5. Artikel 3 ændres således:

a) Efter ordene »Følgende undersøgelser« indsættes i første sætning i parentes ordene »mellemliggende undersøgelser«.

b) Følgende tilføjes:

»d) mellem den 1. december 2002 og den 1. marts 2004 vedrørende det driftsår, hvor dyrkningen påbegyndes med henblik på høsten i 2003 (2003-strukturundersøgelsen)

e) mellem den 1. december 2004 og den 1. marts 2006 vedrørende det driftsår, hvor dyrkningen påbegyndes med henblik på høsten i 2005 (2005-strukturundersøgelsen)

og

f) mellem den 1. december 2006 og den 1. marts 2008 vedrørende det driftsår, hvor dyrkningen påbegyndes med henblik på høsten i 2007 (2007-strukturundersøgelsen).«

6. Artikel 4 ændres således:

a) Andet led udgår og dermed ordene »distrikter omhandlet i artikel 8 udelukkende med henblik på (basisundersøgelser)«.

b) I tidligere tredje led, der nu bliver andet led, ændres ordene »senest ændret ved forordning (EØF) nr. 797/85« til ordene »senest ændret ved akten om Østrigs, Finlands og Sveriges tiltrædelse (1).

(1) EFT nr. L 1 af 1. 1. 1995, s. 1.«

c) Mellem tidligere tredje og fjerde led indsættes følgende nye led:

»- »målzoner«, i den betydning de er fastlagt i Rådets forordning (EØF) nr. 2052/88 (1), som senest ændret ved Rådets forordning (EØF) nr. 2081/93 (2) og Kommissionens beslutning 94/197 (EF) (3).

(1) EFT nr. L 185 af 15. 7. 1988, s. 9.

(2) EFT nr. L 193 af 31. 7. 1993, s. 5.

(3) EFT nr. L 96 af 14. 4. 1994, s. 1.«

d) I tidligere fjerde led insættes efter ordene »beslutning 85/377/EØF (1)« følgende:

»senest ændret ved beslutning . . . (endnu ikke fastlagt).

(1) EFT nr. L 220 af 17. 8. 1985, s. 1.«

e) Som afslutning på artiklen tilføjes følgende led:

»Medlemsstaterne træffer de foranstaltninger, der er nødvendige for at sikre, at stikprøveudvælgelsen finder sted, på en måde så det er muligt at anvende en enkelt opregningsfaktor pr. bedrift ved opregning af de oplysninger, der er indsamlet ved stikprøver.«

7. Artikel 8 ændres således:

a) I stk. 1 ændres udtrykket »1993 til 1997« til udtrykket »1993 til 2007«.

b) Efter stk. 1 indsættes følgende nye stk. 2:

»2. Ved basisundersøgelsen 1999/2000 er beliggenheden af hver enkelt bedrift defineret ved en kode, som tillader aggregering i geografiske enhedsområder svarende til et niveau under undersøgelsesdistrikter eller mindst til målzoner.«

c) Det tidligere stk. 2 erstattes med følgende stk. 3:

»3. Definitionerne af kendetegnene samt afgrænsningen og koderne for regionerne, undersøgelsesdistrikterne og andre enhedsområder fastsættes efter proceduren i artikel 15.«

d) Det tidligere stk. 3 bliver til stk. 4.

e) Fodnote 1, 2 og 3 udgår.

8. I artikel 10 ændres følgende:

»Medlemsstaterne indberetter til De Europæiske Fællesskabers Statistiske Kontor, i form af individuelle data pr. bedrift, de oplysninger, der er anført i artikel 8, stk. 1, som stammer fra totaltællinger og stikprøveundersøgelser, i overensstemmelse med den procedure, der er beskrevet i bilag II, som i det efterfølgende kaldes »EUROFARM projektet«.

Medlemsstaterne sikrer, at de oplysninger, der indlæses i EUROFARM standard båndet, er fuldstændige og sandsynlige, idet de anvender de ensartede kontrolregler, som Eurostat har fastsat efter høring af de kompetente komitéer og arbejdsgrupper. De anvender desuden til kontrol af de individuelle oplysninger de kontroltabeller, som er nævnt under punkt 9 af bilag II.«

9. I artikel 14 ændres stk. 1 således:

a) I første afsnit ændres ordene: »Til gennemførelsen af basisundersøgelsen« til »Til gennemførelsen af de i artikel 2 og 3 fastsatte undersøgelser«.

b) Maksimumsbeløbene for Østrig, Finland og Sverige indsættes som følger:

»- 600 000 ECU for Sverige

- 700 000 ECU for Finland

- 1 400 000 ECU for Østrig«.

c) Mellem første og andet underpunkt af stk. 1 indføjes:

»Til gennemførelsen af 1999/2000 basisundersøgelsen er ovennævnte beløb forøget med 50 %.«

d) Den tidligere underinddeling 2 af stk. 1 bliver underinddeling 3; ordet »fire« i den nye underinddeling 3 slettes.

10. I artikel 14 ændres stk. 2 således:

a) Efter ordet »udvikling« indsættes ordene »videreførelse, de nødvendige tilpasninger«.

b) Efter ordene »EUROFARM projektet« indsættes ordene »herunder formidling af resultaterne«.

c) Vedrørende de årlige maksimumsbeløb for udvikling og videreførelse i perioden 1999 til 2010 af EUROFARM indsættes følgende:

»- 700 000 ECU for 1999 og 2000

- 550 000 ECU for 2001 til 2010.«

11. I artikel 15 stk. 2 ændres udtrykket »med et flertal på 54 stemmer« til »med et flertal på 62 stemmer«.

Artikel 2

Bilag II i forordning nr. 571/88 (EØF) ændres som følger:

1. I punkt 2 affattes første led således:

»- Banken for Individuelle Data (BDI), der indeholder individuelle oplysninger, som ikke må kunne identificeres, vedrørende samtlige bedrifter (når det gælder basisundersøgelserne) eller vedrørende samtlige bedrifter eller et repræsentativt udsnit af bedrifterne (når der er tale om mellemliggende undersøgelser), og som muliggør en analyse på geografiske niveauer, som anført i forordningens artikel 4.«

2. I punkt 3 erstattes ordene »med undtagelse af Tyskland« med ordene »med undtagelse af individuelle oplysninger i perioden 1988 til 1995 fra Tyskland«.

3. Punkt 6 affattes således:

»Som en undtagelse fremsender Tyskland ikke individuelle oplysninger, men oplysninger i tabelform i overensstemmelse med det under punkt 2 nævnte tabeldataprogram BDT. Denne undtagelse er begrænset til undersøgelserne i perioden 1988 til 1995.

Tyskland forpligter sig til at samle de individuelle oplysninger på magnetbånd i et enkelt datacenter inden for en frist på tolv måneder efter, at indsamlingen af oplysninger på stedet er afsluttet.«

4. Punkt 16 erstattes med den følgende tekst:

»16. De Europæiske Fællesskabers Statistiske Kontor og Medlemsstaterne vil inden for deres respektive ansvarsområder og i overensstemmelse med forordning (EURATOM, EØF) nr. 1588/90 etablere en hurtig høringsprocedure med henblik på:

- at sikre den statistiske fortrolighed og pålideligheden af de oplysninger, som er udarbejdet på grundlag af de individuelle oplysninger

- at informere medlemsstaterne om anvendelsen af disse individuelle oplysninger.«

Artikel 3

Denne forordning træder i kraft dagen efter offentliggørelsen i De Europæiske Fællesskabes Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 56 af 2. 3. 1988, s. 1.

(2) EFT nr. L 47 af 24. 2. 1996, s. 23.

(3) EFT nr. L 151 af 15. 6. 1990, s. 1.

(4) EFT nr. L 179 af 7. 8. 1972, s. 1.